
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekle Ilga Ozoliņa kā patērētāju interešu pārstāve un Komisijas locekle Ilona Leimane kā komersantu interešu pārstāve, izskatīja rakstveida procesā strīdu starp patērētāju un SIA “ECCO Baltic” (turpmāk – sabiedrība) saistībā ar preces kvalitāti.

No lietā esošajiem materiāliem izriet, ka patērētājs 2025.gada 20.septembrī sabiedrības veikalā iegādājās bērnu apavus par 60,00 EUR. 2025.gada 28.septembrī patērētājs vērsās pie sabiedrības ar pretenziju, norādot, ka apaviem radies defekts - atdalījusies zole, un lūdza atmaksāt samaksāto naudas summu vai veikt remontu. Sabiedrība 2025.gada 7.oktobrī sniedza atbildi, kurā norādīja, ka apaviem nav konstatēts ražošanas defekts, bet konstatētie bojājumi ir mehāniski, un atteicās apmierināt patērētāja prasību. 
Patērētājs iesniegumā Patērētāju tiesību aizsardzības centram norādīja, ka apaviem ir ražošanas defekts, jo zolei nav konstatējamas bojājuma pazīmes, kas liecinātu par mehānisku iedarbību, un uzskata, ka defekts radies ražošanas procesā. Patērētājs lūdz Komisiju atzīt preci par neatbilstošu un atmaksāt samaksāto naudu. 
Sabiedrība savā skaidrojumā norādījusi, ka apaviem konstatēti mehāniski bojājumi, tostarp nolietojums purngala daļā, un tādēļ nav pamata uzskatīt, ka pastāv ražošanas defekts. Sabiedrība uzskata, ka patērētāja prasība nav pamatota. 
Komisija, izvērtējot lietā esošos materiālus un pušu sniegtos skaidrojumus, secina, ka strīds ir par preces kvalitāti.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas.
Savukārt, atbilstoši PTAL 28. panta piektajai daļai, patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci.
Komisija konstatē, ka patērētājs ar pretenziju sabiedrībai ir vērsies jau 2025.gada 28.septembrī, proti, ļoti neilgi pēc preces iegādes, kas norāda uz to, ka apavi lietoti īsu laika periodu. Izvērtējot lietā esošos pierādījumus un fotofiksācijas, Komisija secina, ka apavam, kuram atdalījusies zole, nav konstatējami tādi mehāniski bojājumi vai skrāpējumi, kas varētu liecināt par ārēju mehānisku iedarbību kā bojājuma cēloni. Vienlaikus tas, ka otram apavam, lai arī ir redzami purngala nobrāzumi, zole nav atdalījusies, neliecina par cēloņsakarību starp mehānisko iedarbību un konstatēto bojājumu. Šī iemesla dēļ Komisija nesaskata pietiekamu pamatu secināt, ka purngala mehāniskie bojājumi ir izraisījuši zoles atdalīšanos. Komisija ņem vērā, ka šāda veida bojājums - zoles atdalīšanās, tik īsā lietošanas laikā nav uzskatāms par normālu nolietojumu, un pastāv iespēja, ka bojājums radies ražošanas vai līmēšanas tehnoloģijas nepilnību dēļ, piemēram, nepietiekamas saķeres starp zoli un apava virsdaļu.
Komisija izvērtēja arī iespējamos tiesību aizsardzības līdzekļus un secina, ka, ņemot vērā apstākļus - preces lietošanas īso laiku un to, ka runa ir par bērnu apaviem, kuru izmērs laika gaitā var mainīties, preces remonts vai maiņa pret identisku preci nav uzskatāmi par samērīgiem risinājumiem. Līdz ar to par atbilstošāko tiesību aizsardzības līdzekli ir uzskatāma pirkuma līguma atcelšana un samaksātās naudas atmaksāšana.
Ņemot vērā iepriekš minēto, Komisija secina, ka lietā iegūtie pierādījumi dod pietiekamu pamatu atzīt, ka prece neatbilda līguma noteikumiem un patērētāja prasība ir pamatota.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, piektās daļas 9.punktu, 26.4 panta pirmo un otro daļu, 26.11 panta pirmo daļu un 26.12 pirmo daļu
nolemj:
apmierināt patērētāja prasību.
Uzdot SIA “ECCO Baltic” atmaksāt patērētājam 60,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne

